A BIZOTTSÁG 1667/2005/EK RENDELETE
(2005. október 13.)
a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozása következtében a cukorágazatra vonatkozó átmeneti intézkedések megállapításáról szóló 60/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első albekezdésére,
mivel:
(1)
A 60/2004/EK bizottsági rendelet (1) 7. cikkének (2) bekezdése előírja, hogy a 2004/2005. gazdasági év termelési illetékeinek megállapításához az el nem távolított többletkészlet után az említett tagállamok által fizetendő díj összegét figyelembe kell venni.
(2)
A fizetendő összeg nem lesz ismert 2005 szeptemberében, amikor a 2004/2005. gazdasági évre vonatkozó termelési illeték kiszámítása esedékes, mivel a bizonyíték szolgáltatására kiszabott határidő a 651/2005/EK bizottsági rendeletben előírtak értelmében 2006. március 31. Ezért rendelkezni kell arról, hogy a nevezett összeget a 2005/2006. gazdasági évre vonatkozó termelési illeték kiszámításakor 2006 szeptemberében vegyék figyelembe.
(3)
A 60/2004/EK rendeletet következésképpen módosítani kell. Mivel e módosítást a 2004/2005. pénzügyi évre fizetendő illeték kiszámítása előtt kell alkalmazni, e rendeletet indokolt haladéktalanul hatályba léptetni.
(4)
Az e rendeletben foglalt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
Az 60/2004/EK rendelet 7. cikkének (2) bekezdése helyébe a következő szöveg lép:
„(2) Amennyiben a többletmennyiség egészére vagy egy részére nézve a piacról való eltávolításról szóló bizonyítékot nem szolgáltatják az (1) bekezdésnek megfelelően, az új tagállamra egy, az el nem távolított mennyiségnek a 2004. május 1-jétől 2005. november 30-ig terjedő időszakban az 1701 99 10 KN-kód alá tartozó fehér cukorra alkalmazandó legmagasabb export-visszatérítéssel történő megszorzása után kapott összeget vetnek ki. A teljes összeg 25 %-os részleteit legkésőbb 2006., 2007., 2008. és 2009. december 31-ig kell befizetni a Közösség költségvetésébe. A 2005/2006. gazdasági évre vonatkozó termelési illeték kiszámításánál a teljes összeget figyelembe kell venni.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 13-án.